
Púchov 2026                                                                RNDr. Dagmar Balalová
Návrh koncepcie rozvoja Gymnázia Púchov na roky 2026 – 2031 

0   Úvod
      Na škole pôsobím ako pedagogický zamestnanec nepretržite od roku 1996. Viac než desať rokov som viedla predmetovú komisiu BIO – CHE – GEO, dvadsať rokov som pracovala ako metodička SOČ a od roku 2014 koordinujem program Zelená škola. Isté obdobie som sa podieľala aj na činnosti Rady školy. Bola som súčasťou tímu pri viacerých koncepčných zmenách a rozvojových projektoch školy, preto dokážem pomenovať jej silné stránky aj rezervy a možnosti ďalšieho rozvoja. 
      Predkladaná koncepcia rozvoja Gymnázia Púchov na roky 2026 – 2031 vznikla ako podklad k výberovému konaniu na funkciu riaditeľky školy. Ide o otvorený a flexibilný materiál, ktorý bude potrebné priebežne aktualizovať podľa meniacich sa podmienok. Jej cieľom je definovať strategické priority tak, aby sa zvyšovala kvalita a efektívnosť výchovno-vzdelávacieho procesu a aby sa škola dokázala porovnávať s najlepšími gymnáziami na Slovensku i v Európskej únii. 
      Hlavným cieľom je zabezpečiť vysokú úroveň vzdelávania a zároveň rozvíjať hodnoty úcty k ľudskej dôstojnosti, slobode, rovnosti a rešpektovaniu ľudských práv. Dôležitou prioritou je kvalitná príprava žiakov na vysokoškolské štúdium doma aj v zahraničí, ako aj rozvoj kritického myslenia, občianskej angažovanosti, záujmu o verejné dianie a zodpovedného vzťahu k životnému prostrediu. 
      Od nasledujúceho roka začnú základné školy vyučovať podľa novej kurikulárnej reformy, ktorá sa vzhľadom na osemročné štúdium postupne dotkne aj nášho gymnázia. Za kľúčovú výzvu preto považujem systematickú prípravu školy na tieto zmeny. Pri tvorbe koncepcie vychádzam z troch základných prvkov školského ekosystému – žiak, učiteľ a rodič – pričom úspešné fungovanie školy je podmienené najmä ich spoluprácou a partnerskými vzťahmi.
      Koncepcia je rozdelená do troch hlavných oblastí doplnených tematickými podokruhmi, ktoré reflektujú aktuálnu situáciu školy a zároveň naznačujú jej ďalšie smerovanie.
1 Analýza východiskového stavu
1.1 Analýza vonkajšieho a vnútorného prostredia školy
1.2 Špecifiká a silné stránky školy, ktoré predstavujú jej jedinečný potenciál
2 Ciele a strategické priority na roky 2026 – 2031 
2.1 Filozofia školy – očakávaný prínos realizácie navrhovaného projektu
2.2 Inkluzívna škola
2.3 Zelená škola
2.4 Digitálna škola
2.5 Základné piliere fungovania školy: ŽIAK – UČITEĽ – RODIČ
3 Zdroje financovania
1.1 Analýza vonkajšieho a vnútorného prostredia

1.1.1 Analýza vonkajšieho prostredia školy. STEP analýza ukazuje, že škola pôsobí v dynamickom prostredí ovplyvnenom viacerými trendmi. Demografický pokles v Trenčianskom kraji môže v budúcnosti znížiť počet žiakov. Rýchly technologický vývoj, najmä rozvoj umelej inteligencie, prináša nové možnosti, ale zároveň zvyšuje nároky na digitálne kompetencie učiteľov a technické vybavenie školy. Ekonomické faktory, ako rast cien energií a normatívne financovanie, prinášajú rozpočtovú neistotu. Prostredie ovplyvní aj pripravovaná kurikulárna reforma a legislatívne zmeny, pričom výzvou môže byť nedostatok kvalifikovaných pedagógov. Ekologické výzvy zároveň posilňujú potrebu environmentálnej výchovy a znižovania environmentálnej záťaže školy. Škola preto musí flexibilne reagovať na demografické, technologické, ekonomické aj legislatívne zmeny.

1.1.2 Analýza vnútorného prostredia školy. SWOT analýza potvrdzuje pevné základy školy. Medzi silné stránky patrí kvalifikovaný pedagogický zbor, kvalitné riadenie, priaznivá klíma a dobré materiálno-technické vybavenie vrátane odborných učební, telocviční, multifunkčného ihriska a hvezdárne. Žiaci dosahujú výborné výsledky pri prijímaní na vysoké školy aj v súťažiach a prínosom je spolupráca s rodičmi, mestom a partnermi. Slabšie stránky súvisia najmä s nerovnomerným využívaním moderných vyučovacích metód a obmedzenými finančnými zdrojmi. Príležitosti predstavuje ďalšie vzdelávanie učiteľov, zapájanie sa do grantových programov (napr. Erasmus+) a rozvoj environmentálnej profilácie školy. Hrozbami sú nízka atraktivita učiteľského povolania, riziko vyhorenia, rast nákladov či nevhodné využívanie umelej inteligencie. Analýza potvrdzuje dobré východiská a potenciál ďalšieho rozvoja.

1.2 Špecifiká a silné stránky školy
Škola má jasne definované hodnoty, víziu a princípy. Vzdelávanie prebieha podľa inovovaného školského vzdelávacieho programu, ktorý sa pravidelne vyhodnocuje a aktualizuje. Dôraz sa kladie na rozvoj kompetencií žiakov a aktívne učenie prostredníctvom projektov, experimentov či umeleckých aktivít. Žiaci majú dobré podmienky na rozvoj talentu najmä účasťou v súťažiach a olympiádach, pričom inklúziu podporuje aj školský podporný tím. Škola systematicky sleduje kvalitu vzdelávania, má funkčný študentský parlament a aktívne komunikuje s rodičmi a verejnosťou prostredníctvom webu, časopisu GYMPSY, EduPage a sociálnych sietí. Predmetové komisie pracujú efektívne a školská inšpekcia pozitívne hodnotí klímu školy. Významnou prednosťou je moderné materiálno-technické zázemie. V posledných rokoch vznikli nové odborné učebne, laboratóriá, knižnica, školské divadlo, ateliér, foto- a podcastové štúdio, učebňa astronómie, telocvičňa s lezeckou stenou a multifunkčné ihriská. Škola využíva fotovoltické panely a väčšina priestorov je bezbariérová. Dôležitou súčasťou identity školy je environmentálna profilácia. Školská záhrada slúži ako prírodná učebňa so zelenými strechami, mokraďou, zberom dažďovej vody, kompostovaním a včelstvami. Škola je držiteľom certifikátu Zelená škola a zapája sa do domácich aj medzinárodných projektov vrátane programu Erasmus+. V spolupráci s mestom Púchov, Trenčianskym samosprávnym krajom a rodičmi sa profiluje ako moderná škola s výrazným rozvojovým potenciálom..

2 Ciele a strategické priority na roky 2026 – 2031

      V nasledujúcej časti definujem vízie a strategické opatrenia vedúce k ich dosiahnutiu. Rozdelila som ich do jednotlivých podokruhov inšpirujúc sa ideami  kurikulárnej reformy.


2.1 Filozofia školy – očakávaný prínos realizácie navrhovaného projektu

      Učíme (sa) samostatne myslieť a zodpovedne konať na základe hodnôt, vedomostí a dát.
Pripravujeme žiakov na budúcnosť, ktorá sa rýchlo mení a ktorej výzvy dnes ešte úplne nepoznáme. Preto ich vedieme k tomu, aby dokázali premýšľať v súvislostiach, kriticky pracovať s informáciami a využívať poznatky v praxi.
      Veríme, že skutočné vzdelávanie nespočíva len v zapamätaní faktov, ale v schopnosti porozumieť svetu, spolupracovať s druhými a zodpovedne sa rozhodovať v lokálnom aj globálnom kontexte.
      Našou ambíciou je škola, ktorá pripravuje mladých ľudí nielen na skúšky, ale predovšetkým na život v 21. storočí.
2.2 Inkluzívna škola
Vízia: Škola vytvára bezpečné a rešpektujúce prostredie podporujúce osobnostný, sociálny aj kognitívny rozvoj každého žiaka. Zohľadňuje individuálne potreby a potenciál jednotlivcov a usiluje sa o to, aby každý žiak mohol rozvíjať svoje schopnosti, zažiť úspech a cítiť sa prijatý. 
Strategické opatrenia
2.2.1 Individualizácia učenia a osobný rozvoj žiaka. Postupne zavádzať žiacke portfólio ako nástroj sledovania osobného pokroku a reflexie. Podporovať individualizovanú spoluprácu učiteľ – žiak a projekty zamerané na sebapoznanie (napr. projekt Kto som v 1. ročníku).
2.2.2 Podpora talentu a potenciálu žiakov. Systematicky podporovať účasť žiakov v olympiádach, súťažiach, projektoch a výskumnej činnosti (napr. SOČ) a motivovať ich k zapájaniu do rozvojových programov, ako je DofE, ktoré rozvíjajú vytrvalosť, občiansku angažovanosť a dobrovoľníctvo.
2.2.3 Podpora žiakov s rôznorodými vzdelávacími potrebami. Rozvíjať systematickú pomoc žiakom so špecifickými alebo individuálnymi potrebami aj žiakom, ktorí vo vzdelávaní zaostávajú. Efektívne využívať potenciál podporného tímu, poskytovať individuálne konzultácie a diferencovaný prístup.
2.2.4 Hybridné a personalizované vzdelávanie. Využiť existujúce technické zázemie školy na tvorbu vlastných digitálnych kurzov a krátkych vzdelávacích modulov (microlearning), ktoré umožnia nadaným žiakom napredovať rýchlejšie a žiakom so špecifickým režimom štúdia (napr. športovcom či umelcom) efektívnejšie plniť individuálny študijný plán. Podporovať mentoring ako nástroj osobného a študijného rozvoja žiakov.
2.2.5 Zdravé a rešpektujúce školské prostredie. Pri organizácii vyučovania rešpektovať zásady psychohygieny, vyvažovať intelektuálne a pohybové aktivity a obmedzovať nulté či neskoré vyučovacie hodiny. Podporovať praktické a exteriérové formy vyučovania.
2.2.6 Rozvoj kariérneho poradenstva. Systematicky rozvíjať kariérne poradenstvo a pomáhať žiakom orientovať sa v ich schopnostiach, záujmoch a možnostiach ďalšieho štúdia. Podporovať spoluprácu namiesto porovnávania, rešpektovať dobrovoľnosť a využívať pozitívnu motiváciu a prvky slovného hodnotenia

2.3  Zelená škola

Vízia: Škola je prostredie, v ktorom si všetci členovia školskej komunity uvedomujú ekologickú stopu svojej činnosti a vedome sa usilujú o jej znižovanie. Environmentálne vzdelávanie je prirodzenou súčasťou života školy a pripravuje žiakov na jednu z najdôležitejších výziev súčasnosti – ochranu životného prostredia a zodpovedný prístup k planéte.
Strategické opatrenia
2.1.1 Rozvoj environmentálneho vzdelávania v škole. Využiť odborné skúsenosti učiteľov v oblasti environmentálnej výchovy a systematicky podporovať environmentálne vzdelávanie ako súčasť globálneho vzdelávania naprieč predmetmi.
2.1.2 Pokračovanie v programe Zelená škola a environmentálnych projektoch. Nadviazať na dlhoročnú tradíciu aktivít v programe Eco-Schools (program Zelená škola) a na skúsenosti školy s realizáciou rôznych environmentálnych projektov.
2.1.3 Spolupráca s odbornými organizáciami a partnermi. Rozvíjať spoluprácu s organizáciami a inštitúciami pôsobiacimi v oblasti environmentálneho vzdelávania, predovšetkým Zelená župa, Centrum environmentálnej a etickej výchovy Živica, Slovenská agentúra životného prostredia či regionálnymi a miestnymi partnermi.
2.1.4 Učenie v prírode a využívanie exteriéru školy a okolitého prírodné prostredie na realizáciu vyučovania a na rozvoj praktických environmentálnych aktivít.
2.1.5 Škola ako centrum environmentálnej inšpirácie. Organizovať environmentálne programy, projekty a podujatia pre žiakov, učiteľov, rodičov i verejnosť a postupne profilovať školu ako regionálne centrum environmentálnej inšpirácie.
2.1.6 Zvyšovanie energetickej sebestačnosti školy dobudovaním solárneho riešenia na úroveň smart-manažmentu budovy

2.4   Digitálna škola

Vízia: Digitálna škola je prostredie, v ktorom učitelia aj žiaci efektívne, tvorivo a bezpečne využívajú digitálne technológie vo vyučovaní. Nejde len o technické vybavenie, ale o kultúru učenia, v ktorej technológie podporujú spoluprácu, tvorivosť, kritické myslenie a aktívne učenie.
Strategické opatrenia
2.4.1 Moderná digitálna infraštruktúra. Postupne zlepšovať digitálne prostredie školy – kvalitnú Wi-Fi sieť, moderné prezentačné technológie v triedach a dostupné digitálne zariadenia pre učiteľov i žiakov.
2.4.2 Rozvoj digitálnych kompetencií učiteľov. Systematicky podporovať profesijný rozvoj učiteľov v oblasti využívania digitálnych technológií prostredníctvom školení, zdieľania dobrej praxe a mentoringu.
2.4.3 Integrácia digitálnych nástrojov do vyučovania. Využívať jednotné digitálne prostredie na komunikáciu, zadávanie úloh a zdieľanie materiálov (napr. EduPage, Google Classroom, Moodle, 365 cloudové úložisko,) a podporovať ich využitie pri projektovom a formatívnom učení.
2.4.4 Digitálna bezpečnosť a mediálna gramotnosť. Rozvíjať u žiakov schopnosť bezpečne a kriticky pracovať s digitálnymi technológiami prostredníctvom vzdelávania v oblasti kyberbezpečnosti a mediálnej gramotnosti.
2.4.5 Tvorba digitálneho obsahu. Využívať školské podcastové štúdio ako priestor na tvorbu podcastov, rozhovorov a vzdelávacích relácií, čím sa budú rozvíjať mediálne a komunikačné kompetencie žiakov a zároveň prezentovať život školy.
2.4.6 Podpora spolupráce s digitálnym koordinátorom. Pri realizácii týchto krokov systematicky využívať odbornú pomoc školského digitálneho koordinátora.

2.5   Základné piliere fungovania školy: ŽIAK – UČITEĽ – RODIČ

      Rozvoj modernej školy stojí na spolupráci troch kľúčových pilierov – žiaka, učiteľa a rodiča. Každý z nich zohráva dôležitú úlohu vo výchovno-vzdelávacom procese a len ich vzájomná dôvera, rešpekt a partnerská spolupráca umožňujú vytvárať prostredie podporujúce kvalitné vzdelávanie a zdravý osobnostný rozvoj mladých ľudí.

2.5.1 Žiak – aktívny tvorca vlastného učenia

Vízia: Žiak je v centre vzdelávacieho procesu. Škola vytvára prostredie, ktoré podporuje jeho zvedavosť, samostatnosť, kritické myslenie a schopnosť prevziať zodpovednosť za vlastné učenie. Cieľom je vychovávať aktívnych, zodpovedných a hodnotovo orientovaných mladých ľudí pripravených na ďalšie štúdium aj život.
Strategické opatrenia
a) Podpora aktívneho učenia a participácie žiakov. Rozvíjať vyučovacie metódy, ktoré podporujú aktívne zapojenie žiakov, projektové vyučovanie, spoluprácu a kritické myslenie. Vytvoriť materiálne podmienky aj didaktické kompetencie na zvýšenie podielu bádateľského a projektového vyučovania a vyučovania von.
b)  Rozvoj osobnostných a občianskych kompetencií. Podporovať aktivity vedúce k rozvoju sebapoznania, sociálnych zručností, občianskej zodpovednosti a dobrovoľníctva.
c)  Podpora talentu a individuálneho potenciálu žiakov. Vytvárať podmienky na rozvoj talentu prostredníctvom súťaží, projektov, výskumnej činnosti a programov osobnostného rozvoja (napríklad DofE, predmetové olympiády, súťaže, SOČ, partnerstvá a networking v praxi - výskum v spolupráci s vysokými školami, výskumnými ústavmi,...)
d)  Posilňovanie hlasu žiakov v živote školy. Podporovať aktívnu činnosť Školského parlamentu a vytvárať priestor pre zapájanie žiakov do rozhodovania o aktivitách a živote školy. Podpora a rozvíjanie školských tradícií.
e) Podpora účastí študentov na zahraničných vzdelávacích pobytoch Erazmus +
f) Zabezpečenie bezpečnosti žiakov aj zamestnancov školy – monitorovanie a uzamykanie vstupov do školy
g) Podpora atraktívnej činnosti školskej knižnice, školského časopisu Gympsy, podpora mimovyučovacích aktivít žiakov a učiteľov: prednášok, besied, diskusných fór, športových aktivít (školská liga).
h) Podpora tímovosti, participácie a kooperácie medzi žiakmi (skupinové projekty)
i) Verejné odmeňovanie žiakov za pokroky v ich individuálnom napredovaní


2.5.2 Učiteľ – líder vzdelávania a sprievodca učením

Vízia: Učiteľ je kľúčovým nositeľom kvality vzdelávania. Škola vytvára prostredie podporujúce jeho profesijný rast, tvorivosť a spoluprácu. Učiteľ je sprievodcom učenia, ktorý pomáha žiakom rozvíjať poznanie, kritické myslenie a hodnoty.
Strategické opatrenia
a) Systematický profesijný rozvoj učiteľov. Podporovať kontinuálne vzdelávanie, odborné školenia a zdieľanie dobrej praxe v pedagogickom kolektíve (napr. pedagogické kluby).
b) Podpora spolupráce medzi učiteľmi. Rozvíjať spoluprácu prostredníctvom predmetových tímov, spoločného plánovania vyučovania, teambuildingových aktivít a mentoringu (napr. pravidelné neformálne stretnutia).
c) Podpora inovatívnych metód vyučovania. Podporovať projektové učenie, digitálne nástroje, interdisciplinárnu spoluprácu a kultúru reflexie, evalvácie a spätnej väzby.
d) Budovanie pozitívnej pracovnej klímy. Vytvárať pracovné prostredie založené na dôvere, otvorenej komunikácii a vzájomnom rešpekte.
e) Zlepšovanie materiálnych podmienok práce učiteľov. Postupne zlepšovať materiálne a pracovné podmienky pre kvalitnú pedagogickú činnosť.
f) Podpora ďalšieho vzdelávania a jazykových kompetencií. Podporovať inovačné a špecializačné štúdium učiteľov a rozvoj komunikačných kompetencií v anglickom jazyku.
g) Medzinárodná spolupráca a mobilita. Podporovať účasť učiteľov na zahraničných kurzoch a „job shadowingu“ v rámci programu Erasmus+.
h) Spravodlivé rozdelenie úloh. Delegovať úlohy rovnomerne a s ohľadom na individuálne schopnosti a zručnosti učiteľov.
i) Psychohygiena a prevencia vyhorenia. Podporovať princípy work-life balance a zapájanie zamestnancov do kultúrnych a športových aktivít.
j) Otvorená komunikácia s vedením školy. Rozvíjať dialóg medzi vedením školy a učiteľmi a zlepšovať jednoznačnosť a načasovanosť pracovných pokynov.

2.5.3 Rodič – partner školy vo výchove a vzdelávaní

Vízia: Rodič je prirodzeným partnerom školy. Otvorená komunikácia, dôvera a spolupráca medzi školou a rodinou sú dôležitým predpokladom úspešného vzdelávania a zdravého vývinu žiakov.
Strategické opatrenia
a) Posilňovanie komunikácie s rodičmi. Rozvíjať pravidelnú a otvorenú komunikáciu prostredníctvom osobných stretnutí, digitálnych nástrojov a školských podujatí.
b) Zapájanie rodičov do života školy. Podporovať účasť rodičov na školských aktivitách, projektoch a komunitných podujatiach (napr. aktivity Zelenej školy).
c) Spolupráca pri podpore rozvoja žiakov. Vytvárať priestor na partnerskú spoluprácu rodičov a učiteľov pri riešení vzdelávacích a výchovných potrieb žiakov.
d) Budovanie školskej komunity. Rozvíjať školu ako komunitný priestor prepájajúci žiakov, rodičov, učiteľov a širšiu verejnosť.


3 Zdroje financovania

3.4 Rozpočet školy, t. j. zdroje TSK,  na opravy a rekonštrukciu objektov. 
3.5 Získanie maximálneho počtu vzdelávacích poukazov a vhodné prerozdelenie získaných finančných prostriedkov.
3.6 Aktívna spolupráca a dohoda s rodičovským združením, predkladanie celoročného plánu priorít, pomoc pri získavaní prostriedkov od rodičov a z 2% z daní. Získavanie sponzorov.
3.7 Využitie príjmov z prenájmov priestorov.
3.8 [bookmark: _GoBack]Výzvy Ministerstva školstva, výskumu, vývoja a mládeže, nadácií – projekty, granty.

Púchov, 20. 3. 2026                                                    RNDr. Dagmar Balalová

